Pia Kjærsgaard (DF), 2000-11-23:
Der har været en gennemgang af 500 ansøgninger, eksempelvis om familiesammenføringer for unge under 25 år, altså det, som kommer ind under tvangsægteskaber, og man har ikke afvist ét eneste.
Med hensyn til boligdelen, bolig og tilknytning til Danmark, viser det sig, at der er givet afslag til 75 par med henvisning til, at parret ikke er i besiddelse af egen selvstændig bolig.
Og det er altså ud af 1.000 sager.
Det er jo ganske utroligt.
Er det det, man kalder stramninger?
Det er det rene lal.
Så vil jeg godt med al mulig fare for, at vi endnu en gang bliver bedømt som havende svinehundagtige tendenser og for at være politisk ukorrekte og grænsende til det ene og det andet og det tredje, sige, at vi støtter samtlige vedtagelser, der ligger.
Jeg synes ærlig talt, det er forfriskende af hr. Frank Dahlgaard, at han tør kalde tingene ved deres rette navn.
At hr. Arne Melchior så bliver så rasende, som man kunne se han blev heroppe og senere nede på gulvet, tilsiger jo kun, at man har ramt lige præcis dér, hvor man skulle.
Der sker jo egentlig ikke noget ved, at man ser, hvordan folk bliver påvirket af, at der rent faktisk er nogen, der tør kalde tingene ved deres rette navn.
Jeg vil godt sige til indenrigsministeren, at jeg vil blive ved med at rykke, indtil ministeren har svaret, og vil ministeren ikke svare i dag, bliver ministeren stillet spørgsmålet i den mundtlige spørgetid. Europa-Kommissionen vil bede medlemslandene finde ud af, hvor mange indvandrere medlemslandene ønsker at tage imod i fremtiden.
Jeg vil godt spørge indenrigsministeren: Hvor står Danmark i den sag?
Hvor mange skal vi tage?
Det bør medføre en reaktion oven på den debat, vi har haft i Danmark i øvrigt, at vi nu tilsyneladende skal påtvinges en større folkevandring, end den vi har været udsat for tidligere, og ministeren bør forholde sig til problemet.
Og hvis ministeren ikke svarer nu, spørger vi konstant under de næste forespørgselsdebatter.
Svarer ministeren ikke, bliver det på onsdag i spørgetiden.
Jeg ved ikke, hvor mange mennesker ude i det ganske land, der har fulgt med i denne her debat.
Jeg håber, at det er mange.
Jeg håber, at det er mange danskere, der har siddet og tænkt: Den debat, vi havde i sommeren med indenrigsministeren på førstepladsen, hvor blev den egentlig af på det tidspunkt, da den blev rejst i Folketingssalen, og hvor man kunne gøre noget ved de problemer, der rent faktisk er?
Jeg synes, at det er så elendigt, at landets nye indenrigsminister alene kan komme med nogle smarte bemærkninger på forsiden af B.T. og andre medier - få en masse presse på det.
Man tænker: Det kunne da være, at det er gået op for nogen i det store Socialdemokrati, at der er noget ravruskende galt.
Jeg må også spørge hr. Per Kaalund, som jeg kan se sidder dér, og som jeg også synes har formuleret sig vældig godt i den debat, hver gang der har været en tv-avis, som villigt har stillet op: Hvor er ordene henne på det her tidspunkt, hvor man debatterer det i Folketingssalen?
Der bliver man bare siddende og putter sig.
Det er ganske, ganske elendigt.
Det, der er foregået her i dag, er, at medlemmer af foreningen »Rigtige, men nyttesløse meninger« har været på talerstolen og profileret deres fantastiske synspunkter, i forhold til hvor godgørende Danmark skulle være i forhold til resten af verdens befolkninger.
Men det kan ikke nytte noget.
Vi står med et problem, hvor 73 pct. af indvandrere og efterkommere i Danmark kommer fra den tredje verden.
Vi står med et problem, hvor tallet i år formodes at blive 3.000 flere asylsøgere end i 1999, nemlig omkring 9.500, og tallet for familiesammenføringer er 10.000.
Vi har altid haft indvandring i Danmark.
Men vi har jo flere debatter, og jeg kunne forstå på det, der blev sagt lidt tidligere i salen, at indenrigsministeren egentlig først mente, at debatten skulle til at begynde under de næste forespørgsler ...